FALSK ALARM: Mandag ringte en vekter politiet etter å ha observert det han trodde var en bombe festet til bagasjebrettet på sykkelen til Ørnulf Pedersen (innfelt). Selv ler 82-åringen av hendelsen og sier han har stor forståelse for at politiet er i høy beredskap. Foto:PRIVAT,

Bevæpnet politi på Norway Cup: Trodde Ørnulf (82) hadde bombe på bagasjebrettet

En elektrisk sykkel med et hjemmesnekret batteri førte til

at bevæpnet politi aksjonerte mot Ørnulf Pedersen (82) på Ekebergsletta i Oslo mandag.

Eivind Lindkvist Johansen

Oppdatert 30. juli 2014

Artikkelen er over seks år gammel

I 12-tiden mandag bestemte Pedersen seg for å legge ut på en tur opp til Norway Cup på Ekebergsletta, fra sin bolig ved Østensjøvannet. Den spreke 82-åringen forklarer til VG at han har syklet mye i sitt liv, men at alderen og en bypass-operasjon har ført til at han er avhengig av en hjelpemotor på sykkelen.

Batteriet ble ifølge Pedersen bestilt fra Kina og han har selv festet den med teip, bak på sykkelens bagasjebrett.

- Jeg la kursen mot KFUM-hallen på Ekeberg for å se på kampprogrammene, sier han til VG.

Omringet av politi

Etter å ha fått kaffe og vafler på Rødstua, midt på Ekebergsletta, dro 82-åringen videre mot sitt endelige mål. Da han parkerte sykkelen utenfor KFUM-hallen oppdaget han plutselig syv bevæpnede politimenn bak seg.

- Jeg var så dum at jeg stakk henda i været, som en spøk, forklarer Pedersen.

Pedersen forteller at flere av politimennene først skvatt til og tok hendene ned mot hylstrene sine, men at de relativt raskt skjønte at 82-åringen ikke ville dem noe vondt. Etter å ha sjekket førerkortet hans forklarte en kvinnelig politibetjent hvorfor de hadde stanset ham.

«Hun som lånte førerkortet kom tilbake og sa at hun måtte endre rapporten, fordi hun hadde skrevet at det var en mistenkelig mann i 50-årene som muligens hadde en bombe på bagasjebrettet», skriver 82-åringen i et innlegg på sin egen Facebook-profil.

«Skummel syklist»

Pedersen sier at han tok hele episoden med godt humør og at han har forståelse for at politiet er i høy beredskap.

- Den ene politidamen som forhørte meg sa de hadde oppdaget meg i Vårveien, så har de antageligvis fulgt meg hele veien opp og over Ekebergsletta.

LES OGSÅ: Her venter passasjerer med utenlandsk bakgrunn på politi-sjekk

Operasjonsleder Finn Belle i Oslo politidistrikt bekrefter at politiet stanset en syklist klokken 12.10 mandag ettermiddag.

- Det var en vekter som meldte ifra om noe skummelt, en syklist med noe sølvteip og ledninger bak på bagasjebrettet.

Politiet konkluderte med at «bomben» var et elektrisk batteri og lot Pedersen sykle videre.

- De lagde en rapport, så nå står jeg i rullene. De ba meg i alle fall om å ikke kjøre gjennom Ekebergsletta på vei hjem, spøker 82-åringen.

Vil tilbake til Norway Cup

Sykkelentusiasten opplyser at han også har en kamerat med samme elektriske batteriet på sin sykkel. Tidligere i dag spurte den samme kompisen om Pedersen ble med på en sykkeltur til Ekebergsletta neste dag.

«Ja, men vær så vennlig å legg et badehåndkle over batteriet ditt!», svarte Pedersen.

Han legger til at han ikke er redd for å besøke Norway Cup igjen, men at han skal passe på at kompisen dekker til bagasjebrettet sitt.

- Jeg vil ikke at han skal havne i samme knipe, sier 82-åringen.

Publisert: 30.07.14 kl. 09:37 Oppdatert: 30.07.14 kl. 16:09

Les også

Mer om Terror